સામે મૌન. બહુ સાંભળી આવી યશગાથાઓ. માણસ થયા તો એકાદ આદત જીવનપર્યંત રહે તો વાંધો નથી. માણસ લેખે મરવું છે, મહાત્મા લેખે નહીં. મનગમતી મંડળી જામી હોય, વાતોનો નશો હોય ત્યારે તળેલા કાજુ, શેકેલી ખારી બદામ, કાંદાના સ્વાદવાળી વેફર્સ કે ચવાણા સાથે ઘૂંટડા એટલે કેવું સ્વર્ગ એનું વર્ણન આ જડ જીવો સામે શું કરવું ? એમાં સાધનાની તો વાત જ કરવા જેવી નહીં. સાધના પત્ની, વિવેક-અનુરાગની મોમ. સ્વચ્છ-સ્વચ્છ વાતાવરણમાંથી આવેલાંઓની આ તકલીફ. સારું-નરસું, યોગ્ય-અયોગ્ય અને સાચું-ખોટું ખાનાં માપીને ગોઠવી દીધું હોય. આડુંઅવળું થાય તો મર્યા સમજો. પીવું એટલે વ્યસન, વધારે પીવું એ અપરાધ, અને આરોગ્યને જોખમમાં મૂકી પીવું એ તો અક્ષમ્ય અપરાધ. આ અપરાધનું આચરણ થતું રહ્યું એટલે પરિવારનું પંચ ઊભાઊભ બોલાવવાનું થયું. પંચ એટલે બા-બાપુ, સાસુ-સસરા અને એક વડીલ શુભેચ્છક, જે ક્યારેક એના શિક્ષક પણ હતા.